Saamaks Na'videga mingitki kontakti on teadlased välja töötanud inimese DNA-ga rikastatud kohalikud, keda inimesed siis spetsiaalse seadmega juhtida saavad - ehk avatarid. Peategelane Jake Sully on kogu sellesse ettevõtmisesse sattunud suht-koht kogemata. Filmi alguses selgub, et tema kaksikvend on teadlane, kes selles projektis osaledes oli üks avatarijuhte, kuid kuna neid kloone saab hallata ainult  sobiva DNA-ga inimene, siis pärast venna surma pakutakse Jake'ile võimalust tema kingadesse astuda. Asjale lisab aga vürtsi detail, et Jake on endine merejalaväelane, kes on saanud haavata ja kelle alakeha on halvatud. Esimest korda Na'vina ringi hüpates ei suuda ta oma rõõmu taasleitud jalgade üle talitseda ja seetõttu tekib tal oma alter egoga eriline side. Muide, selle koha pealt võib paralleele tõmmata Poul Andersoni maakeeli ilmunud jutuga "Minu nimi on Joe" (originaalis "Call Me Joe"), mis ilmus kunagi ajakirjas "Pioneer" ja mis peaks olema uustrükina saadaval kogumikus "Taevarahvas".